Arriba la VII Alé Cycling Gandia
13 abril 2023

## Arriba la VII Alé Cycling Gandia13 abril 2023Última actualització: 13 abril 2023

![](../gestion/img/0e17fb1d359018d10362d6530b3382dd706522a34f8c759333392888d1378eb6.jpg)  
  

La regidora delegada d'Esports, **Lydia Morant**, acompanyada per **Rubén Donet**, president del Club Ciclista Escapada, organitzador de la marxa cicloesportiva, han presentat hui en roda de premsa la VII Alé Cycling Gandia, que se celebrarà el diumenge 16 d'abril amb eixida i meta a la platja de Gandia. Cal recordar que aquesta prova està inclosa en el calendari UCI.  
  
La prova, amb un traçat de 122 quilòmetres, cinc ports i 1.400 metres de desnivell positiu, canvia en aquesta tercera edició la ubicació d'eixida i meta, passant de nou al Passeig Marítim Neptú com anys enrere. Donarà principi a les 8.30 hores i està previst que hi participen 700 corredors.  
  
Serà un circuit per quatre comarques valencianes (la Safor, el Comtat, la Vall d'Albaida i la Costera) que comptarà amb cinc ports de muntanya: la Llacuna (el més dur), Beniarrés, Beniatjar, Benigànim i Barxeta. Hi haurà quatre punts per a control de temps: Gandia, en l'eixida; Beniarrés, a l'inici del port; Alt Port Beniarrés i, finalment de nou a Gandia en arribar a meta. Així mateix, els punts d'avituallament estaran a Ràfol de Salem (líquid i sòlid) i al port de Simat (líquid i sòlid).  
  
**Lydia Morant** ha explicat que "hem tornat a situar el punt neuràlgic a la platja de Gandia, ja que una vegada passada la pandèmia creguem que aquesta zona pot lluir molt i és més apropiat per a mostrar una gran imatge de la ciutat. Una vegada concloga la prova els participants tindran opció de gaudir del dinar i de l'avituallament que estarà preparat". La regidora ha agraït a la Guardia Civil, Creu Roja i tots els voluntaris que faran possible l'esdeveniment la seua tasca.  
  
**Rubén Donet** ha comentat que "està previst que la prova es realitzarà entre quatre hores i cinc hores i mitja. Els primers, segurament, tardaran quatre hores i els últims arribaran a les cinc hores llargues". A més, ha conclòs fent menció de la gran presència de participants de tota la geografia espanyola i de l'estranger.